
Fogyasztói szokások felmérése az étrend-kiegészítők körében az élelmiszerbiztonság szempontjából

A téma aktualitását mutatja, hogy az étrend-kiegészítők száma az elmúlt néhány évben rohamosan nőtt; Magyarországon jelenleg több mint 15 000 regisztrált étrend-kiegészítő található meg a piacon az OÉTI szerint. Ezek a hagyományostól eltérő élelmiszerek és a kockázatuk is eltérhet a szokásostól. Egyrészt, esetükben is fennállnak a tipikus kockázati tényezők, mint például a különböző biológiai/kémiai szennyeződések, másrészt jelentős táplálkozási kockázatuk is van abból a szempontból, hogy speciális összetevőket tartalmaznak, melyeket, ha nem megfelelően fogyasztanak, akkor az nagy veszélyforrást jelenthet. A fogyasztók ugyanakkor jelentős mennyiségű információval találkozhatnak a piacon az étrend-kiegészítőkkel kapcsolatban, melyek sokszor megtévesztőek lehetnek és a vásárlói szokásokat is befolyásolhatják.
Dolgozatom célkitűzése ezért a fogyasztói szokások felmérése a felnőtt korú lakosság körében az étrend-kiegészítők esetében, kiemelve az élelmiszerbiztonságot meghatározó tényezőket, mint például a minőség, az információ és a kockázatok.
Kutatásomban szekunder és primer kutatást egyaránt alkalmaztam. A szakirodalom áttanulmányozása során ismertettem az élelmiszerbiztonság helyzetét napjainkban, valamint bemutattam az élelmiszerbiztonság helyzetére ható főbb tényezőket. Dolgozatomban kitértem az étrend-kiegészítők piacán tapasztalható trendekre, melyhez elsődlegesen az IMS Health Hungary piackutató felméréseit használtam fel. A lakosság élelmiszerbiztonsági attitűdjével kapcsolatban megvizsgáltam a fellelhető hazai piackutatásokat és ismertettem a kutatások eredményeit, kiemelve azok közös, illetve eltérő vonásait.
Primer kutatás keretében fókuszcsoportos interjút készítettem, illetve írásbeli megkérdezést is alkalmaztam. Az adatfeldolgozást SPSS statisztikai programcsomaggal végeztem. Mind a fókuszcsoportos interjúk, mind az írásbeli megkérdezés eredményeinek alapján elmondható, hogy az étrend-kiegészítők használatát a megkérdezettek különbözőképpen ítélik meg. Az alanyokat más-más okok motiválják az étrend-kiegészítők használatában, szerepüknek is eltérő fontosságot tulajdonítanak. Az adatfeldolgozás során faktor-, illetve klaszteranalízis segítségével a fogyasztókat szegmentáltam az alapján, hogyan ítélik meg az étrend-kiegészítők használatát. A megkérdezettek körében 4 homogén csoportot hoztam létre és megvizsgáltam, hogy milyen tulajdonságok jellemzik az egyes csoportokba kerülő fogyasztókat, különös tekintettel az élelmiszerbiztonság kérdéskörére.



